CELEX: 62020TN0678
Language: lv
Date: 2020-11-12 00:00:00
Title: Lieta T-678/20: Prasība, kas celta 2020. gada 12. novembrī – Solar Electric u.c./Komisija

8.2.2021   
            
            
               LV
            
            
               Eiropas Savienības Oficiālais Vēstnesis
            
            
               C 44/49
            
         
      Prasība, kas celta 2020. gada 12. novembrī – Solar Electric u.c./Komisija
      (Lieta T-678/20)
      (2021/C 44/72)
      Tiesvedības valoda – franču
      
         Lietas dalībnieki
      
      
         Prasītājas: Solar Electric Holding (Le Lamentin, Francija), Solar Electric Guyane (Le Lamentin), Solar Electric Martinique (Le Lamentin), Société de production d’énergies renouvelables (Le Lamentin) (pārstāve: S. Manna, advokāte)
      
         Atbildētāja: Eiropas Komisija
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atcelt Komisijas 2020. gada 3. septembra Lēmumu SA.40349 (2020/MI3) B2/AD/MKL/D*2020/101866, ar kuru tika noraidīta prasītāju 2020. gada 20. jūnija sūdzība par valsts atbalstu, ko Francijas valsts esot pārskaitījusi fotoelementu ražotājiem saskaņā ar 2006. gada 10. jūlija, 2010. gada 12. janvāra un 31. augusta rīkojumiem par tarifiem, pamatojoties uz to, ka:
                  
                              —
                           
                           
                              prasītājām esot tiesības saskaņā ar ES Regulas 2015/1589 24. panta 2. punktu iesniegt Komisijā sūdzību, lai ziņotu par nelikumīgu atbalstu;
                           
                        
                              —
                           
                           
                              Komisijai esot nekavējoties jāuzsāk sākotnējās pārbaudes posms attiecībā uz visām sūdzībām par nelikumīgu atbalstu saskaņā ar ES Regulas 2015/1589 12. panta 1. punktu;
                           
                        
                              —
                           
                           
                              Komisijai esot jāpiemēro LESD noteikumi par valsts atbalstu, un tā nedrīkstot būt pasīva.
                           
                        
            
         Pamati un galvenie argumenti
      
      Prasības pamatošanai prasītājas izvirza trīs pamatus.
      
                  1.
               
               
                  Ar pirmo pamatu tiek apgalvots, ka apstrīdētajā lēmumā ir pieļauta kļūda, ciktāl tajā ir konstatēts, ka prasītāju iesniegtā sūdzība neietilpst Padomes Regulas (ES) 2015/1589 (2015. gada 13. jūlijs), ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (OV 2015, L 248, 9. lpp.), 24. panta 2. punkta piemērošanas jomā. Prasītājām ir pretējs viedoklis.
               
            
                  2.
               
               
                  Ar otro pamatu tiek apgalvots, ka Komisija esot pieļāvusi tiesību kļūdu, interpretējot Regulas 2015/1589 12. panta 1. punkta piemērošanas jomu. Prasītājas uzskata, ka viņu kā ieinteresēto personu statuss ir pietiekams, lai radītu Komisijas pienākumu nekavējoties sākt sākotnējās pārbaudes posmu saskaņā ar minēto noteikumu un attiecībā uz visām sūdzībām par nelikumīgu atbalstu.
               
            
                  3.
               
               
                  Ar trešo pamatu tiek apgalvots, ka Komisija neesot izpildījusi pienākumus saskaņā ar LESD 107., 108. un 109. pantu un iepriekš minēto Regulu 2015/1589. Prasītājas uzskata, ka Komisijai esot jāpiemēro LESD noteikumi valsts atbalsta jomā, un tā nedrīkst būt pasīva, izskatot sūdzību, kurā tiek ziņots par nelikumīgu atbalstu.